Predkladacia  správa

	Návrh legislatívneho zámeru na vypracovanie návrhu zákona o kapitalizačnom pilieri dôchodkového poistenia predkladá Ministerstvo práce, sociálnych vecí a rodiny Slovenskej republiky na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2002. Ministerstvo práce, sociálnych vecí a rodiny Slovenskej republiky ho vypracovalo v súlade s Koncepciou reformy sociálneho poistenia v Slovenskej republike, schválenej uznesením vlády č. 602 zo dňa 9. augusta 2000 a Organizačným harmonogramom a rámcom finančného zabezpečenia realizácie koncepcie reformy sociálneho poistenia v Slovenskej republike, schváleným vo vláde dňa 6. decembra 2000 uznesením č 1021. 

Predkladaný legislatívny zámer na vypracovanie návrhu zákona o kapitalizačnom pilieri dôchodkového poistenia  sa tiež opiera o úlohu č. 17 z prílohy č. 1 uznesenia vlády SR č. 273/2001 z Vyhlásenia o hospodárskej politike pre účely Staff monitored program, kde si vláda uložila v termíne marec 2002 schváliť komplexný model zavedenia trojpilierového systému dôchodkového zabezpečenia.
	
V priebehu roka 2001 Ministerstvo práce, sociálnych vecí a rodiny Slovenskej republiky vypracovalo a predložilo dňa 7.12.2001 na rokovanie vlády návrh zákona o sociálnom poistení, ktorý po schválení znamená základný a nevyhnutný predpoklad k vytvoreniu podmienok viaczdrojového financovania dôchodkového zabezpečenia občanov v poproduktívnom veku. Uvedený zákon odstraňuje väčšinu dnešných systémových deformácií, čím umožňuje, v nadväznosti na osobitné zdroje vyčlenené z privatizácie, odčleniť určitú časť v súčasnosti odvádzaného poistného na dôchodkové zabezpečenie do novovytvoreného kapitalizačného piliera dôchodkového systému. Uvedený zákon bol schválený v Národnej rade Slovenskej republiky dňa 29. mája 2002.

Po schválení zákona o sociálnom poistení, ktorý upravuje problematiku priebežne financovaného dôchodkového poistenia, sa stane kapitalizačný pilier dôchodkového poistenia tzv. II. pilierom systému dôchodkového poistenia. Tretím pilierom je v súčasnosti už plne funkčné doplnkové dôchodkové poistenie.

	Cieľom legislatívneho zámeru na vypracovanie návrhu zákona o kapitalizačnom pilieri dôchodkového poistenia je zhodnotiť súčasný stav v systéme dôchodkového zabezpečenia, načrtnúť predpokladaný vývoj po schválení zákona o sociálnom poistení, zdôrazniť kľúčové argumenty pri prechode na zmiešaný systém financovania dôchodkových potrieb občanov a načrtnúť riešenie v oblastiach, ktoré bude legislatívny zámer upravovať.

Návrh legislatívneho zámeru na vypracovanie návrhu zákona o kapitalizačnom pilieri systému dôchodkového poistenia bol predmetom medzirezortného pripomienkového konania a akceptované pripomienky boli zapracované do predkladaného materiálu. Vzájomne protichodné zásadné pripomienky uplatnené Ministerstvom financií Slovenskej republiky a Ministerstvom hospodárstva Slovenskej republiky, ktoré sa týkali inštitucionálneho usporiadania správy aktív v kapitalizačnom pilieri, boli riešené na rozporovom konaní na úrovni ministrov dňa 18. apríla 2002, kde bolo dohodnuté, že materiál bude predložený na rokovanie vlády Slovenskej republiky v troch alternatívach inštitucionálneho usporiadania kapitalizačného piliera dôchodkového poistenia. Okrem variantu uvedeného v znení  legislatívneho zámeru boli predložené schémy inštitucionálneho fungovania, kontrolného mechanizmu a finančných tokov kapitalizačného piliera  dôchodkového poistenia  v ďalších  troch  alternatívach. 

Na rokovaní Hospodárskej rady vlády dňa 24. júna 2002 sa však prijal záver, že materiál sa upraví tak, aby obsahoval len dve alternatívy:

	Alternatíva A predstavuje návrh Ministerstva práce, sociálnych vecí a rodiny Slovenskej republiky, ktorý predpokladá výkon kapitalizačného piliera prostredníctvom zmiešanej, verejno-súkromnej inštitucionalizácie, kde by správu účtov a výber správcu aktív zabezpečovala verejnoprávna inštitúcia a samotnú správu aktív súkromní správcovia aktív.

	Alternatíva B je  model navrhnutý Ministerstvom hospodárstva  SR, ktoré  považovalo navrhované inštitucionálne  usporiadanie  za  centralistické a politicky  výrazne  ovplyvniteľné.   Na  základe uvedeného variant  B  predpokladá  maximálnu možnú  decentralizáciu  spravovania  kapitalizačného piliera  s možnosťou  voľby  občana  pri výbere  svojho správcu aktív.
            
Legislatívny zámer bol predmetom rokovania Legislatívnej rady vlády SR dňa  11. apríla 2002, ktorá ho s prerokovanými pripomienkami od Sekretariátu rady a Inštitútu aproximácie odsúhlasila na predloženie na rokovanie vlády SR.

Legislatívny zámer bol predmetom rokovania Rady hospodárskej a sociálnej dohody Slovenskej republiky dňa 31. mája 2002, ktorá súhlasila s jeho predložením na rokovanie vlády Slovenskej republiky s pripomienkami, ktorými sa bude zaoberať osobitné rokovanie Hospodárskej rady vlády Slovenskej republiky.